עומר בוקסנבוים

עומר "בוקסה" בוקסנבוים (נולד ב-12 בנובמבר 1982) הוא כדורגלן עבר ישראלי ששיחק בעמדת הקשר. עומר בוקסנבוים, בנו של אבי בוקסנבוים, כדורגלן הפועל רמת גן בשנות השבעים והשמונים, החל גם הוא את הקריירה במחלקת הנוער של הפועל רמת גן, ובגיל 16 גם שיחק בקבוצת הנערים של הפועל תל אביב, אך עלה לבוגרים בגיל 17 דווקא במדי הכח רמת גן, בשעה שאביו ניהל את מחלקת הנוער של המועדון. כשהיה בן 18 חזר להפועל רמת גן. בשנה הראשונה שלו בבוגרים לא הרבה לשחק אך בעונתו השנייה כבר קיבל יותר דקות משחק ועונתו השלישית הייתה עונת הפריצה שלו, בה היה שותף לזכייה של הפועל רמת-גן בגביע המדינה בשנת 2003. לאחר הזכייה בגביע הוחתם בוקסנבוים על חוזה במכבי חיפה. בוקסנבוים עבר לחיפה, שזכתה באותה עונה באליפות, אך כמעט ולא זכה לדקות משחק, ובסך הכל שיחק במדי הקבוצה 9 משחקים בכל המסגרות, וכבש שני שערים בגביע הטוטו. עונה לאחר מכן עזב להפועל פתח תקווה, ובעונתו הראשונה בפתח תקווה זכה עמה בגביע הטוטו. בסוף עונתו השנייה בקבוצה עזב למכבי הרצליה, העולה החדשה לליגת העל. בעונתו הראשונה בקבוצה כבש 12 שערי ליגה וזכה עם הקבוצה פעם נוספת בגביע הטוטו, ואף כבש את שער הניצחון של הקבוצה בדקה ה-116, לקראת סיום ההארכה. בתום עונתו השנייה של בוקסנבוים בהרצליה, ירד עמה לליגה הלאומית ועזב את הקבוצה. בקיץ 2008 חתם בוקסנבוים במכבי פתח תקווה, ובמדיה שיחק שנה וחצי. בינואר 2010 שוחרר ממכבי פתח תקווה וחתם בקבוצת נעוריו הפועל רמת גן, אליה חזר אחרי שבע שנים. במרץ 2010 נפצע בוקסנבוים במשחק שמינית גמר גביע המדינה מול מכבי חיפה, וחזר לשחק באמצע העונה הבאה, שבסופה ירד עם הקבוצה לליגה הלאומית. בעונה שלאחר מכן היה שותף בוקסנבוים להעפלתה של הפועל רמת גן חזרה לליגת העל. בעונת 2012/2013 זכה עם הקבוצה בשנית בגביע המדינה, לאחר שפתח בהרכב במשחק הגמר, בו ניצחה הקבוצה את עירוני קריית שמונה, 4-2 בדו-קרב בעיטות עונשין, ואף כבש את השער שקבע שוויון 1-1 בתום תשעים דקות. עם זאת, בתום העונה ירד עמה בחזרה לליגה הלאומית. בתחילת עונת 2014/2015 נפצע ואובחן עם קרע במניסקוס וברצועה הצולבת, ובעקבות כך הודיע ב-29 באוקטובר 2014 על פרישה ממשחק פעיל. בעקבות פיטוריו של מאמן הקבוצה תמיר בן עמי באותה עת, מונה בוקסנבוים למאמן הזמני של הקבוצה. כעבור שבוע מונה לעוזרו של המאמן החדש דני גולן. בקיץ 2015 מונה בוקסנבוים למנהל המקצועי במחלקת הנוער של המועדון. לקראת עונת 2017/2018 מונה בוקסנבוים למנהל המקצועי במחלקת הנוער של הפועל תל אביב. בתוך 5 שנים בוקסנבוים הפך את המחלקה לאחת המובילות בארץ. לקראת עונת 2022/2023 קודם בוקסנבוים למנהל המקצועי של מועדון הכדורגל הפועל תל אביב (בוגרים).ב-10 בינואר 2023 עזב את הקבוצה יחד עם המאמן סלובודן דראפיץ'. ביוני 2023 מונה למנהל האקדמיה של ההתאחדות לכדורגל במקומו של גיא עזורי. ביוני 2009 נישא ליפית פז, רופאת שיניים מכפר סבא. לזוג ארבע בנות. ב-2024 נבחר לחבר מועצת העיר גבעתיים מטעם רשימת "צעירים פלוס". בוקסנבוים לומד לתואר ראשון בחינוך וחברה עם התמקדות בהכשרות בספורט בקריה האקדמית אונו. הפועל רמת גן גביע המדינה: 2002/2003, 2012/2013 אליפות הליגה הלאומית 2011/2012 גביע הטוטו ליגה לאומית 2011/2012 מכבי חיפה אליפות: 2003/2004 הפועל פתח תקווה גביע הטוטו: 2004/2005 מכבי הרצליה גביע הטוטו: 2006/2007 מדיה וקבצים בנושא עומר בוקסנבוים בוויקישיתוף עמוד השחקן באתר ההתאחדות לכדורגל בישראל תומר רטמן‏, לאן נעלם עומר בוקסנבוים?, באתר וואלה, 21 בפברואר 2008 יוסי פנטילט, בוקסנבוים:"העלייה הזו היא כמו לידה", באתר nrg‏, 26 במאי 2012 ראיון ראשון של עומר בוקסנבוים: "שנה וחצי לקובי רפואה, לא היה קורה", הפודקאסט פיני וחברים, באתר All•in זיו אמויאל, ‏עומר בוקסנבוים פרש: הגשמתי הרבה חלומות, באתר ערוץ הספורט, 29 באוקטובר 2014 סיון גולדנברג, ‏בוקסנבוים ישמש באופן זמני כמאמן הפועל ר"ג, באתר ONE‏, 27 באוקטובר 2014 דני גולן חתם כמאמן הפועל רמת גן עד תום העונה, באתר ONE‏, 6 בנובמבר 2014 הפ' ת"א: בוקסנבוים - המנהל המקצועי של מחלקת הנוער, באתר ישראל ספורט, 9 במאי 2017 מהאצטדיון לספסל הלימודים, haifahaifa ‏4 בנובמבר 2018